Mih’ail Hrabouski

Mih’ail Jurjevitš Hrabouski (, , s. 31. tammikuuta 1984 Potsdam, DDR) on pelaajauransa lopettanut valkovenäläinen jääkiekkoilija. Hrabouski pelasi urallaan yhteensä 534 ottelua NHL:ssä ja hän on yksi kautta-aikojen tunnetuimmista valkovenäläisistä jääkiekkoilijoista.
Ura.
Seurajoukkueissa.
Hrabouski aloitti uransa Valko-Venäjällä Junost Minskissä. Hyvän kauden jälkeen entinen Valko-Venäjän maajoukkueen päävalmentaja Vladimir Krikunov hankki hänet valmentamaansa Venäjän superliigan joukkueeseen Neftehimik Nižnekamskiin kaudeksi 2003–2004. Kauden jälkeen Montreal Canadiens varasi Hrabouskin NHL:ään.
Kaudet 2004–2006 Hrabouski pelasi vielä Venäjällä. Toisen Nižnekamskin kautensa jälkeen hän siirtyi kesällä 2005 Moskovan Dynamoon, jota hänet Venäjälle tuonut Krikunov oli siirtynyt valmentamaan vuotta aiemmin. Hrabouski oli tehnyt kesällä sopimuksen myös Ak Bars Kazanin kanssa, mutta välitystuomioistuimen päätöksen mukaan sopimus Kazanin kanssa ei ollut pätevä. Näin hän pelasi kauden Moskovassa, eikä saanut kahden vuoden kilpailukieltoa kahden sopimuksen tekemisestä.
Hrabouski siirtyi kaudeksi 2006–2007 Pohjois-Amerikkaan, jossa pelasi kuitenkin pääosan ensimmäisestä kaudestaan Montrealin farmiseurassa Hamilton Bulldogsissa. Hyvien otteidensa ansiosta hän pelasi myös kolme ottelua Montrealissa. Hrabouski teki AHL:ssä 54 pistettä 66 ottelussa, ja kausi päättyi Calder Cupiin, eli AHL-liigan mestaruuteen. Kaudella 2007–2008 Hrabouski pelasi 24 ottelua Montrealissa. Hän oli osan kaudesta ylimääräinen pelaaja, ja joutui katselemaan useaa peliä katsomosta. Kauden jälkeen hänet kaupattiin Torontoon vaihdossa nuoreen Greg Pateryyn ja toisen kierroksen varausoikeuteen .
Kauden 2008–2009 Hrabouski pelasi Toronto Maple Leafsissa, ketjukavereinaan pääasiassa Niklas Hagman ja Nikolai Kuljomin. Hrabouski oli tulokkaiden pistepörssin kolmas tehopistein 20+28=48 78 pelissä. Päällimmäisinä hänen ensimmäisestä kaudestaan Torontosta mieleen jäivät värikkäät ottelut Montrealia ja varsinkin heidän pelaajaansa Sjarhei Kastsitsyniä vastaan. 
Hrabouski pelasi Torontossa viisi kautta. Hän teki näistä kahdella yli 50 tehopistettä, kausilla 2010–2011 ja 2011–2012, joilla molemmilla oli joukkueensa kolmanneksi paras pistemies. Syyskuussa 2012 Hrabouski siirtyi NHL-kauden 2012–2013 alkua viivästyttäneen työsulun ajaksi KHL-seura TsSKA Moskovaan ja elokuussa 2013 vapaana pelaajana NHL-seura Washington Capitalsiin. Hän tuli vapaaksi pelaajaksi Toronton ostettua hänen sopimuksensa ulos heinäkuussa 2013. Heinäkuussa 2014 New York Islanders kiinnitti Hrabouskin nelivuotisella 20 miljoonan dollarin sopimuksella. Samalla se hankki Hrabouskin ketjukaverin Toronton ajoilta, Nikolai Kuljominin, myös nelivuotisella sopimuksella.
Maajoukkueessa.
Grabovski edustaa maaotteluissa Valko-Venäjää, jonka väreissä pelasi jo junioritasolla. Kaudella 2001–2002 hän edusti Valko-Venäjää sekä alle 20-vuotiaiden että alle 18-vuotiaiden maailmanmestaruuskilpailuissa. Vuosina 2003 ja 2004 hän pelasi vielä kahdet 20-vuotiaiden maailmanmestaruuskilpailut.
Ensimmäisen aikuisten arvoturnauksensa Grabovski pelasi vuonna 2004 1.divisioonan maailmanmestaruuskilpailuissa, joissa taisteli yhdessä joukkueensa kanssa Valko-Venäjälle paikan seuraavan vuoden MM-kilpailujen pääsarjaan. Hän oli jälleen mukana Valko-Venäjän joukkueessa keväällä 2005 ja keväällä 2006. Vuonna 2006 Grabovski teki seitsemässä pelissä yhdeksän pistettä ja oli Valko-Venäjän paras pistemies ja koko turnauksen kuudenneksi tehokkain pelaaja. Neljänsiin maailmanmestaruuskilpailuihinsa Grabovski osallistui keväällä 2008. Hän pääsi vahvistamaan Valko-Venäjää myös vuoden 2009 MM-kisoihin, joissa loisti Valko-Venäjän ykkössentterinä pelaten joissakin peleissä jopa lähemmäs 30 minuuttia. Hän pääsi näyttämään myös monipuolista harhautusarsenaaliaan rangaistuslaukauskisoissa, joista mieleenpainuvin oli Grabovskin pyörähdysmaali Slovakiaa vastaan, joka kuitenkin hylättiin, koska kiekko liikkui pari senttiä taaksepäin.
Kesäkuussa 2019 Grabovski ilmoitti virallisesti lopettavansa uransa.
Lähde: Elite Prospects